CELEX: 32018D1037
Language: sl
Date: 2018-07-20 00:00:00
Title: Izvedbeni sklep Komisije (EU) 2018/1037 z dne 20. julija 2018 o zaključku protidampinškega postopka glede uvoza fero-kroma z malo ogljika s poreklom iz Ljudske republike Kitajske, Ruske federacije in Turčije

23.7.2018   
            
            
               SL
            
            
               Uradni list Evropske unije
            
            
               L 185/48
            
         IZVEDBENI SKLEP KOMISIJE (EU) 2018/1037
   z dne 20. julija 2018
   o zaključku protidampinškega postopka glede uvoza fero-kroma z malo ogljika s poreklom iz Ljudske republike Kitajske, Ruske federacije in Turčije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) (v nadaljnjem besedilu: osnovna uredba), in zlasti člena 9(1) Uredbe,
   ob upoštevanju naslednjega:
   1.   POSTOPEK
   
   1.1   Začetek
   
   
               (1)
            
            
               Evropska komisija (v nadaljnjem besedilu: Komisija) je 23. junija 2017 na podlagi člena 5 osnovne uredbe začela protidampinško preiskavo v zvezi z uvozom fero-kroma z malo ogljika s poreklom iz Ljudske republike Kitajske (v nadaljnjem besedilu: LRK), Ruske federacije (v nadaljnjem besedilu: Rusija) in Turčije (v nadaljnjem besedilu: zadevne države) v Unijo. Obvestilo o začetku je objavila v Uradnem listu Evropske unije (2) (v nadaljnjem besedilu: obvestilo o začetku).
            
         
               (2)
            
            
               Komisija je preiskavo začela na podlagi pritožbe, ki jo je 10. maja 2017 vložilo Združenje evropskih proizvajalcev fero-zlitin (v nadaljnjem besedilu: Euroalliages ali pritožnik) v imenu edinega proizvajalca fero-kroma z malo ogljika v Uniji, tj. družbe Elektrowerk Weisweiler GmbH. Pritožnik predstavlja 100 % celotne proizvodnje fero-kroma z malo ogljika v Uniji. Pritožba je vsebovala dokaze o dampingu in znatni škodi, ki je zaradi tega nastala, kar je zadostovalo za začetek preiskave.
            
         
               (3)
            
            
               Komisija je v obvestilu o začetku zainteresirane strani pozvala, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnika, znane proizvajalce izvoznike v zadevnih državah ter kitajske, ruske in turške organe, znane uvoznike in uporabnike ter združenja, za katera je znano, da jih to zadeva, in jih povabila k sodelovanju.
            
         1.2   Izpolnjeni vprašalniki
   
   
               (4)
            
            
               Komisija je vprašalnike poslala edinemu proizvajalcu fero-kroma z malo ogljika v Uniji, desetim uporabnikom in osmim uvoznikom, ki so se javili po začetku postopka.
            
         
               (5)
            
            
               Komisija je prejela odgovore enega turškega proizvajalca, edinega proizvajalca Unije in štirih uporabnikov fero-kroma z malo ogljika. Nobeden od osmih uvoznikov ni odgovoril na vprašalnik.
            
         1.3   Preveritveni obiski
   
   
               (6)
            
            
               Komisija je zbrala in preverila vse informacije, ki so se ji zdele potrebne za ugotovitev dampinga, nastale škode in interesa Unije. Preveritveni obiski na podlagi člena 16 osnovne uredbe so bili opravljeni v prostorih naslednjih družb:
               
                           —
                        
                        
                           proizvajalci Unije
                           
                                       —
                                    
                                    
                                       Elektrowerk Weisweiler GmbH (v nadaljnjem besedilu: EWW), Nemčija, in njena povezana družba Afarak Trading Limited (v nadaljnjem besedilu: ATL), Malta,
                                    
                                 
                     
                           —
                        
                        
                           uporabniki
                           
                                       —
                                    
                                    
                                       Aperam Sourcing SCA, Luksemburg,
                                    
                                 
                                       —
                                    
                                    
                                       Salzgitter AG, Nemčija,
                                    
                                 
                                       —
                                    
                                    
                                       VDM Metals International GmbH, Nemčija,
                                    
                                 
                     
                           —
                        
                        
                           proizvajalec izvoznik v Turčiji:
                           
                                       —
                                    
                                    
                                       Eti Elektrometalurji A.Ș., Antalya, Turčija.
                                    
                                 
                     
         1.4   Obdobje preiskave in obravnavano obdobje
   
   
               (7)
            
            
               Preiskava dampinga in škode je zajemala obdobje od 1. aprila 2016 do 31. marca 2017 (v nadaljnjem besedilu: obdobje preiskave ali OP). Preiskava trendov, pomembnih za oceno škode, je zajemala obdobje od 1. januarja 2014 do konca obdobja preiskave (v nadaljnjem besedilu: obravnavano obdobje).
            
         1.5   Neuvedba začasnih ukrepov
   
   
               (8)
            
            
               Komisija se je zaradi nejasnosti glede obsega izdelka odločila, da ne bo uvedla začasnih ukrepov, temveč bo nadaljevala preiskavo. Vse zainteresirane strani so 23. marca 2018 prejele dokument z informacijami, v katerem so bili pojasnjeni razlogi za neuvedbo začasnih ukrepov. Več zainteresiranih strani je predložilo pisne pripombe.
            
         2.   UMIK PRITOŽBE IN ZAKLJUČEK POSTOPKA
   
   
               (9)
            
            
               Pritožnik je po elektronski pošti dne 22. maja 2018 obvestil Komisijo o umiku pritožbe.
            
         
               (10)
            
            
               V skladu s členom 9(1) osnovne uredbe se postopek lahko zaključi, če se pritožba umakne, razen če takšen zaključek ne bi bil v interesu Unije.
            
         
               (11)
            
            
               Pritožnik je edini proizvajalec fero-kroma z malo ogljika v Uniji in nobena druga stran ni nasprotovala kakršni koli morebitni uvedbi protidampinških ukrepov. Ker v preiskavi ni bilo ugotovljeno, da zaključek postopka ne bi bil v interesu Unije, se je štelo, da bi bilo treba sedanji postopek zaključiti.
            
         
               (12)
            
            
               Glede na umik pritožbe s strani industrije Unije in predlagan zaključek postopka brez uvedbe ukrepov, Komisija ni bila mnenja, da bi bilo treba analizirati pripombe, ki jih je prejela od zainteresiranih strani v zvezi z začetkom preiskave in predhodnimi ugotovitvami, navedenimi v dokumentu z informacijami, omenjenemu v uvodni izjavi 8.
            
         3.   RAZKRITJE IN SKLEP
   
   
               (13)
            
            
               Zainteresirane strani so bile obveščene o nameri Komisije, da zaključi postopek, in so imele možnost predložiti pripombe. Vendar pa Komisija ni prejela pripomb, ki bi kazale, da takšen zaključek ne bi bil v interesu Unije.
            
         
               (14)
            
            
               Komisija zato ugotavlja, da bi bilo treba brez uvedbe ukrepov zaključiti protidampinški postopek glede uvoza fero-kroma, ki vsebuje več kot 0,05 mas. %, vendar največ 0,5 mas. % ogljika, s poreklom iz LRK, Rusije in Turčije v Unijo.
            
         
               (15)
            
            
               Ta sklep je v skladu z mnenjem odbora, ustanovljenega s členom 15(1) osnovne uredbe –
            
         SPREJELA NASLEDNJI SKLEP:
   Člen 1
   Protidampinški postopek glede uvoza fero-kroma, ki vsebuje več kot 0,05 mas. %, vendar največ 0,5 mas. % ogljika, s poreklom iz LRK, Rusije in Turčije ter se trenutno uvršča pod oznako KN 7202 49 50, se zaključi.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 20. julija 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 30.6.2016, str. 21.
   
      (2)  Obvestilo o začetku protidampinškega postopka glede uvoza fero-kroma z malo ogljika s poreklom iz Ljudske republike Kitajske, Rusije in Turčije (UL C 200, 23.6.2017, str. 17).